text: Kunder bliver mødt af flimmer og sort tv-skærm
  31 marts 2016 kl. 12.17
  I store dele af Trekantområdet oplever mange flimmer og tv-skærme, der går i sort. Det drejer sig om kunder hos forsyningsselskabet Trefor.
  Mange af Trefors kunder i Trekantområdet ser kun flimmer på skærmen, når de tænder for fjernsynet.
  Kunderne har indtil videre betalt deres tv-kanaler gennem det, der hedder Waoo, men efter Trefor har skiftet leverandør til Yousee, så er problemerne opstået.
  Det hyppigste problem er udfald i signalet og sort skærm. En af de berørte kunder er Ebba Jakobsen. Første dag det nye system blev monteret, fungerede det fint. Men dagen efter pixelerede skærmen, billedet frøs og så blev skærmen sort.
  - Som kunde bliver man frustreret og gal. Når man går ud og lover, at man kan levere et produkt, så skal man også levere det, siger Ebba Jakobsen til TV SYD.
  Hun forstår ikke, at Trefor har valgt at skifte til Yousee.
  - Det her kan man bare ikke være bekendt. Jeg undrer mig over, at Trefor har sagt ja til det uden at vide mere om det, siger hun.
  TV SYD har i dag forsøgt at få en kommentar fra Trefor, men ingen ønsker at stille op til interview.
  